**І. ОБЩО ПРЕДСТАВЯНЕ НА УЧЕБНАТА ПРОГРАМА**

Учебната програма осигурява реализирането на обучението по български език и литература в уроците за задължителноизбираемата подготовка в трети клас на началния етап. Тя съответства на учебното съдържание по български език и литература, предвидено за усвояване в трети клас.

Учебната програма поставя акцента върху изграждането на компетенции, които са особено значими за езиковото и литературното развитие на третокласниците. В програмата е предвидено да се усъвършенстват уменията за четене с разбиране на литературни произведения от различни жанрове. Тя обхваща и езиковите факти и явления, които се въвеждат като предмет на усвояване в трети клас и които изискват повече упражнения, за да се овладеят в необходимата степен. Особено внимание е отделено на уменията за съставяне на текст чрез преразказване и съчиняване, което има важно значение за речевото развитие на третокласниците. Учебната програма предпоставя и провокиране на читателските интереси и читателската активност на учениците

**ІІ. ЦЕЛИ:**

1. **Да се задълбочат знанията на учениците за:**
* граматическите признаци на съществителните имена, прилагателните имена и глаголите;
* определителния член;
* личните местоимения;
* лицето и числото на глаголите;
* спомагателния глагол съм;
* сегашно, бъдеще и минало свършено време на глаголите;
* видовете изречения по цел на изказването – съобщителни, въпросителни, подбудителни и възклицателни изречения;
* правописните правила за: струпани съгласни; писане на А или Ъ в последната сричка на съществителни и прилагателни имена; двойното -н- при прилагателните имена; двойното -т- при членуване на думи от женски род и др.;
* жанровите особености на приказка, басня, разказ.
1. **Да се усъвършенстват уменията на учениците за:**
* проверка на думи с правописни особености;
* разграничаване на изучаваните части на речта;
* определяне на лицето, числото и времето на глагола;
* съвместна употреба на глаголните времена;
* художествено възприемане на литературни произведения (включително и откъси от книги);
* преразказване и съчиняване на текстове;
* редактиране на текст.
1. **Да се разшири кръгът на детските книги, с които се запознават третокласниците, и да се стимулира тяхната читателска активност и самостоятелност.**

**ІІІ. ОЧАКВАНИ РЕЗУЛТАТИ:**

1. Ученикът може да си служи с основните езикови и речеви единици в конкретната комуникативна ситуация в зависимост от комуникативната цел.
2. Ученикът може да прави звуков анализ на думата, да я разделя на срички и да пренася правилно.
3. Ученикът умее свободно да прилага в практически и игрови задачи знания, придобити в трети клас.
4. Ученикът може да прави проверка на правописа на думи, да редактира според граматическите правила, да усъвършенства съдържанието и точността на изказа.
5. Ученикът разграничава различни по цел на изказване изречения и умее да ги използва в конкретната комуникативна ситуация.
6. Умее с помощта на учителя да открива, избира и използва подходящи синоними в зависимост от текста.
7. Умее с помощта на учителя да проучва характерните за календара на българина празници и обичаи.
8. Ученикът може да чете и преразказва различни по вид приказки.
9. Може да съчинява свой текст с помощта на учителя, по предложено начало на друг текст – фолклорен или авторски.
10. Ученикът може да ползва правилно в устната и писмената си реч гласните и съгласните звукове, да умее да прави проверка.
11. Ученикът умее да открива и редактира грешки в собствен и чужд тест.
12. Ученикът се включва активно в четене по роли на даден текст, построен в диалогична форма и да използва подходяща интонация.
13. Ученикът умее да чете и разбира гатанки и по подобие сам да създава такива.
14. Прилага свободно знанията за прилагателни имена в практически и игрови упражнения.
15. Ученикът може да разграничава и употребява правилно глаголите в различните лица, числа и времена, да използва адекватно спомагателния глагол „съм”.
16. Ученикът умее да обобщава и да прилага знанията си адекватно.

**ІV. РАЗПРЕДЕЛЕНИЕ НА УЧЕБНОТО СЪДЪРЖАНИЕ ПО ТЕМИ И УРОЧНИ ЕДИНИЦИ**

|  |  |  |  |  |
| --- | --- | --- | --- | --- |
| **№** | **Дата** | **Тема** | **Урок за...** | **Забележка** |
| **МЕСЕЦ СЕПТЕМВРИ** |
| 1. |  | Видове общуване | Затвърдяване |  |
| 2. |  | Текст. Видове текст. | Допълване и затвърдяване |  |
| **МЕСЕЦ ОКТОМВРИ** |
| 3. |  | „Първият учебен ден“-Елисавета Багряна | Надграждане |  |
| 4. |  | „Мечта“-Петя Дубарова | Допълване и затвърдяване |  |
| 5. |  | „Детски сън“- Петя Дубарова | Допълване и затвърдяване |  |
| 6. |  | „Кой е прав“- Цветан Ангелов | Затвърдяване |  |
| 7. |  | „Приказка за гвоздеите“- Георги Константинов | Надграждане |  |
| **МЕСЕЦ НОЕМВРИ** |
| 8. |  | Видове изречения. | Надграждане |  |
| 9. |  | „Приказка за цветето и каменната ваза“ – Лада Галина | Надграждане |  |
| 10. |  | „Аз на цирк бях“ – Христо Радевски | Затвърдяване |  |
| 11. |  | Произведение от Джани Родари | Надграждане |  |
| **МЕСЕЦ ДЕКЕМВРИ** |
| 12. |  | „Заветът на хан Кубрат“ – Ангел Каралийчев | Затвърдяване |  |
| 13. |  | „Градът на коледните елхи“ – Джани Родари | Надграждане |  |
| 14. |  | Строеж на думата | Затвърдяване |  |
| **МЕСЕЦ ЯНУАРИ** |
| 15. |  | Правопис на гласни и съгласни звукове | Затвърдяване |  |
| 16. |  | „Тайната на щастието“ – Паулу Коелю (откъс от „Алхимикът“) | Надграждане |  |
| 17. |  | Приказка – Георги Мишев | Затвърдяване |  |
| 18. |  | „Старият щърк“ – Константин Константинов | Допълване на знанията |  |
| **МЕСЕЦ ФЕВРУАРИ** |
| 19. |  | „Приключенията на Лиско в гората“ – Борис Априлов | Затвърдяване |  |
| 20. |  | „Снежната топка“ – Едмондо де Амичис, из „Сърце“(дневникът на един ученик) | Надграждане |  |
| 21. |  | Змейова невеста, Българска народна приказка | Затвърдяване |  |
| 22. |  | Зайо Байо и Кума Лиса – Латвийска народна приказка | Допълване на знанията |  |
| **МЕСЕЦ МАРТ** |
| 23. |  | Бащина поука – синова сполука; Молдовска народна приказка | Затвърдяване |  |
| 24. |  | Ученото куче – Чешка народна приказка | Затвърдяване |  |
| 25. |  | „Хитър Петър и чорбаджията“- Ангел Каралийчев („Български народни приказки“) | Надграждане |  |
| 26. |  | Текст от Хорхе Букай | Затвърдяване |  |
| **МЕСЕЦ АПРИЛ** |
| 27. |  | „Гълъбицата и мравката“ – Жан дьо Лафонтен | Затвърдяване |  |
| 28. |  | Време на глагола | Затвърдяване |  |
| 29. |  | Време на глагола | Затвърдяване |  |
| **МЕСЕЦ МАЙ** |
| 30. |  | Защо камилите имат гърбици | Надграждане |  |
| 31. |  | Кой изобретил хартията? | Затвърдяване |  |
| 32. |  | Богатството на българския език | Затвърдяване |  |

**V. ИЗПОЛЗВАНА ЛИТЕРАТУРА**

Примерни учебни програми за ЗИП за III клас и Учебно помагало по български език и литература за III клас – „Чета с разбиране“, изд. Скорпио; Автори: Дарина Йовчева, Маргрета Тенекеджиева